ธนารักษ์ยันเหรียญ2บาทปี59เป็นของปลอม
ธนารักษ์ยันเหรียญ2บาท ปี 59 ที่แพร่ในสังคมออนไลน์ เป็นของปลอม เพราะกรมยังไม่มีการผลิต ชี้ผู้ครอบครองมีความผิด
3 พ.ย. 2557

ธนารักษ์ยันเหรียญ2บาท ปี 59 ที่แพร่ในสังคมออนไลน์ เป็นของปลอม เพราะกรมยังไม่มีการผลิต ชี้ผู้ครอบครองมีความผิด 
นายนริศ ชัยสูตร อธิบดีกรมธนารักษ์ เปิดเผยว่า จากกรณีที่มีการเผยแพร่ภาพในเครือข่ายสังคมออนไลน์ว่ามีการพบเหรียญกษาปณ์ชนิดราคา 2 บาทที่เป็นสีเงินที่ผลิตในปี 2559 ในท้องตลาด ทำให้นักสะสมเหรียญต่างเร่งหาเหรียญกษาปณ์ดังกล่าว เพื่อนำมาเก็งกำไรเป็นจำนวนมากนั้น จากการตรวจสอบข้อมูลเบื้องต้น เรื่องดังกล่าวไม่เป็นความจริง เพราะขณะนี้ยังไม่ได้มีการสร้างแม่ตราเหรียญ 2 บาท สำหรับปี 2559 แต่ประการใด อีกประเด็นคือ เหรียญที่ออกเผยแพร่ในข่าวเป็นเหรียญสีเงิน ซึ่งกรมธนารักษ์ไม่ได้ผลิตเหรียญสีเงินตั้งแต่ปี 2551 แล้ว แต่ผลิตเหรียญ 2 บาท ชนิดสีทอง
สำหรับเหรียญกษาปณ์หมุนเวียน ชนิดราคา 2 บาท ปี 2559 ที่ตกเป็นกระแสในสังคมออนไลน์ในขณะนี้ ตรวจสอบแล้วอาจเป็นเหรียญสีเงินชุดเก่า ปี พ.ศ.2549 ที่ผ่านการตกแต่งภาพในคอมพิวเตอร์ โดยนำเอาเลข “5” มาซ้อนทับบนเลข “4” หากไม่ใช่ภาพตัดต่อและมีเหรียญดังกล่าวอยู่จริงถือว่าเป็นการปลอมแปลง ซึ่งผู้ใดที่ครอบครองก็จะข้าข่ายความผิดของ พ.ร.บ. เงินตรา มาตรา 9 ที่ห้ามมิให้ผู้ใดทำ จำหน่าย ใช้ หรือนำออกใช้ ซึ่งวัตถุหรือเครื่องหมายใดๆ แทนเงินตรา เว้นแต่จะได้รับอนุญาตจากรมว.คลัง ซึ่งมีบทกำหนดโทษในมาตรา 35 ปรับ 50,000 บาท จำคุกไม่เกิน 3 ปี หรือทั้งจำทั้งปรับ